Document ID: 32007L0055

KOMISSION DIREKTIIVI 2007/55/EY,
annettu 17 päivänä syyskuuta 2007,
neuvoston direktiivien 76/895/ETY, 86/362/ETY, 86/363/ETY ja 90/642/ETY liitteiden muuttamisesta atsinfossimetyylin jäämien enimmäismäärien osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmien ja vihannesten torjunta-ainejäämien enimmäismäärien vahvistamisesta 23 päivänä marraskuuta 1976 annetun neuvoston direktiivin 76/895/ETY (1) ja erityisesti sen 5 artiklan,
ottaa huomioon viljojen torjunta-ainejäämien enimmäismääristä 24 päivänä heinäkuuta 1986 annetun neuvoston direktiivin 86/362/ETY (2) ja erityisesti sen 10 artiklan,
ottaa huomioon eläinkunnasta peräisin olevissa elintarvikkeissa ja niiden pinnassa olevien torjunta-ainejäämien enimmäismäärien vahvistamisesta 24 päivänä heinäkuuta 1986 annetun neuvoston direktiivin 86/363/ETY (3) ja erityisesti sen 10 artiklan,
ottaa huomioon torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, 27 päivänä marraskuuta 1990 annetun neuvoston direktiivin 90/642/ETY (4) ja erityisesti sen 7 artiklan,
sekä katsoo seuraavaa:
(1)
Komissiolle on ilmoitettu, että atsinfossimetyylin nykyisiä enimmäismääriä saattaa olla tarpeen tarkistaa toksisuutta ja kuluttajien altistumista koskevien uusien tietojen perusteella. Komissio on pyytänyt neuvoston direktiivin 91/414/ETY (5) nojalla atsinfossimetyylin esittelijänä toiminutta jäsenvaltiota tekemään ehdotuksen yhteisön jäämien enimmäismäärien tarkistamiseksi. Tällainen ehdotus on toimitettu komissiolle.
(2)
Sekä yhteisön käyttämät että Codex Alimentariuksessa suositetut jäämien enimmäismäärät vahvistetaan ja arvioidaan samankaltaisin menetelmin. Atsinfossimetyylille on olemassa useita Codexissa asetettuja jäämien enimmäismääriä. Esittelevä jäsenvaltio on arvioinut Codex Alimentariukseen perustuvat yhteisön jäämien enimmäismäärät kuluttajille aiheutuvasta riskistä saatujen uusien tietojen perusteella.
(3)
Kuluttajien elinikäistä ja lyhytaikaista altistumista atsinfossimetyylille elintarvikkeiden välityksellä on arvioitu yhteisössä käytettyjen menettelyjen ja käytänteiden mukaan ottaen huomioon Maailman terveysjärjestön julkaisemat ohjeet (6). Tältä pohjalta on aiheellista vahvistaa uudet jäämien enimmäismäärät, joilla taataan, että kuluttajien altistuminen ei ole liiallista.
(4)
Jotta taattaisiin, että kuluttajia suojellaan riittävästi altistumiselta jäämille, jotka ovat peräisin kasvinsuojeluaineiden luvattomasta käytöstä, olisi aiheellista vahvistaa, että jäämien enimmäismäärä asianomaisissa tuote/torjunta-aine-yhdistelmissä on sama kuin analyysiherkkyyden alaraja.
(5)
Sen vuoksi on tarpeen muuttaa direktiivien 76/895/ETY, 86/362/ETY, 86/363/ETY ja 90/642/ETY liitteissä vahvistettuja jäämien enimmäismääriä torjunta-aineiden käyttökiellon asianmukaisen valvonnan mahdollistamiseksi ja kuluttajien suojelemiseksi.
(6)
Yhteisön kauppakumppaneita on kuultu uusista jäämien enimmäismääristä Maailman kauppajärjestön välityksellä ja niiden näitä tasoja koskevat huomautukset otetaan huomioon.
(7)
Direktiivit 76/895/ETY, 86/362/ETY, 86/363/ETY sekä 90/642/ETY olisi tämän vuoksi muutettava vastaavasti.
(8)
Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Poistetaan direktiivin 76/895/ETY liitteessä II olevat atsinfossimetyyliä koskevat tiedot.
2 artikla
Muutetaan direktiivi 86/362/ETY tämän direktiivin liitteen I mukaisesti.
3 artikla
Muutetaan direktiivi 86/363/ETY tämän direktiivin liitteen II mukaisesti.
4 artikla
Muutetaan direktiivi 90/642/ETY tämän direktiivin liitteen III mukaisesti.
5 artikla
Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 18 päivänä maaliskuuta 2008. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.
Jäsenvaltioiden on sovellettava näitä säännöksiä 19 päivästä maaliskuuta 2008.
Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
6 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
7 artikla
Tämä direktiivi on osoitettu kaikille jäsenvaltioille.
Tehty Brysselissä 17 päivänä syyskuuta 2007.

Labels: 3
17
6